b'\n_START_ARTICLE_\nDakaro ralis\n_START_SECTION_\nIstorija\n_START_PARAGRAPH_\nRalio i\xc5\xa1takos siekia 1977\xc2\xa0m. ral\xc4\xaf Abid\xc5\xbeanas\xe2\x80\x93Nica. Jame dalyvav\xc4\x99s Thierry Sabine pasiklydo Tener\xc4\x97s dykumoje, bet jam \xc5\xa1is \xc4\xafvykis paliko nei\xc5\xa1dildom\xc4\x85 \xc4\xafsp\xc5\xabd\xc4\xaf, jis nusprend\xc4\x97, jog ralis per dykumas labai puiki id\xc4\x97ja. 1978\xc2\xa0m. gruod\xc4\xaf Pary\xc5\xbeiuje prie starto linijos stojo 182 transporto priemon\xc4\x97s, bet fini\xc5\xa1\xc4\x85 u\xc5\xbe 10 000\xc2\xa0km Dakare pasiek\xc4\x97 vos 74-ios. Cyril Neveu, va\xc5\xbeiav\xc4\x99s motociklu, yra laikomas pa\xc4\x8diu pirmuoju ralio \xc4\x8dempionu._NEWLINE_1980\xc2\xa0m. starte dalyvavo 216, o jau 1981\xc2\xa0m.\xc2\xa0\xe2\x80\x93 291-as ekipa\xc5\xbeas._NEWLINE_\xc5\xa0is renginys spar\xc4\x8diai populiar\xc4\x97jo, prie jo prad\xc4\x97jo jungtis ir labai \xc5\xbeinomi asmenys, kaip Henri Pescarolo (buv\xc4\x99s Formul\xc4\x97s-1 lenktynininkas, tuomet jau penkiskart 24 valand\xc5\xb3 Le Mano lenktyni\xc5\xb3 laim\xc4\x97tojas), Jacky Ickx (dukart F-1 bendroje \xc4\xafskaitoje lik\xc4\x99s antras, \xc5\xa1e\xc5\xa1iskart Le Mano lenktyni\xc5\xb3 laim\xc4\x97tojas)._NEWLINE_1984\xc2\xa0m. pergale debiutavo Porsche automobilis._NEWLINE_1986\xc2\xa0m. Dakarui buvo dvejopi, populiarumas augo, ta\xc4\x8diau ralio metu sudu\xc5\xbeus sraigtasparniui, \xc5\xbeuvo jo reng\xc4\x97jas T.Sabine._NEWLINE_1987\xc2\xa0m. ralyje nusprend\xc4\x97 sudalyvauti gamyklin\xc4\x97 Peugeot komanda, savo automobilio vair\xc4\x85 patik\xc4\x97dama buvusiam Pasaulio ralio \xc4\x8dempionui Ari Vatanenui._NEWLINE_1988\xc2\xa0m. naujas susidom\xc4\x97jimo pikas, startuoti nusprend\xc4\x97 603 ekipa\xc5\xbeai._NEWLINE_1992\xc2\xa0m. ralio metu \xc4\xafveiktas visas Afrikos \xc5\xbeemynas, fini\xc5\xa1as Piet\xc5\xb3 Afrikos respublikos mieste Keiptaune. B\xc5\xabtent \xc5\xa1iais metais pirm\xc4\x85kart ralio dalyviai gal\xc4\x97jo naudotis GPS prietaisais._NEWLINE_1997\xc2\xa0m. renginys ypatingas tuo, kad jis visas vyko tik Afrikoje. Startas Agade\xc5\xa1o mieste Nigeryje, fini\xc5\xa1as Senegalo sostin\xc4\x97je Dakare._NEWLINE_2001\xc2\xa0m. pirm\xc4\x85kart ral\xc4\xaf laim\xc4\x97jo moteris. Tai automobili\xc5\xb3 klas\xc4\x97je pasiek\xc4\x97 vokiet\xc4\x97 Jutta Kleinschmidt._NEWLINE_2005\xc2\xa0m. kilo nauja susidom\xc4\x97jimo var\xc5\xbeybomis banga, starte i\xc5\xa1sirikiavo 688 transporto priemon\xc4\x97s, siekusios \xc4\xafveikti maraton\xc4\x85._NEWLINE_2007\xc2\xa0m. gruod\xc5\xbeio 24 d. Mauritanijoje buvo u\xc5\xbepulti ir nu\xc5\xbeudyti keturi turistai. \xc5\xa0is \xc4\xafvykis tapo pagrindu, kuriuo buvo at\xc5\xa1auktas 2008-\xc5\xb3j\xc5\xb3 Dakaro ralis. Vietoje jo, kai kurie dalyviai, su Dakarui rengta technika, sudalyvavo surengtame Centrin\xc4\x97s Europos ralyje._NEWLINE_2009\xc2\xa0m. ralis persik\xc4\x97l\xc4\x97 \xc4\xaf nauj\xc4\x85 \xc5\xbeemyn\xc4\x85. P. Amerikoje starte dalyvavo 501 ekipa\xc5\xbeas. J\xc4\xaf automobili\xc5\xb3 klas\xc4\x97je laim\xc4\x97jo Giniel de Villiers su VW Tuareg._NEWLINE_2012\xc2\xa0m. Dakarui buvo parengti naujieji Mini Countryman. Jie i\xc5\xa1kart \xc4\x97m\xc4\x97 dominuoti ralio trasoje._NEWLINE_2015\xc2\xa0m. nusprend\xc4\x97 sugr\xc4\xaf\xc5\xbeti \xc4\xaf ral\xc4\xaf legendin\xc4\x97 pranc\xc5\xabz\xc5\xb3 kompanija Peugeot, kartu su visu b\xc5\xabriu geriausi\xc5\xb3 Pranc\xc5\xabzijos lenktyninink\xc5\xb3. Ta\xc4\x8diau pirmuoju Dakaro bandymu, nesugeb\xc4\x97jo \xc4\xafveikti dominacij\xc4\x85 t\xc4\x99susi\xc5\xb3 Mini automobili\xc5\xb3. Tuo tarpu jau 2016 m. Peugeot ekipai pavyko diktuoti temp\xc4\x85 ir ralio nugal\xc4\x97toju tapo daugkartinis \xc4\x8dempionas pranc\xc5\xabzas St\xc3\xa9phane Peterhansel. Jis daugiau nei 30 minu\xc4\x8di\xc5\xb3 aplenk\xc4\x97 Nasser Al-Attiyah su Mini._NEWLINE_2017 m. Dakaro ralis vyko sausio 2-14 d. Argentinos, Bolivijos ir Paragvajaus teritorijose. Antano Juknevi\xc4\x8diaus ir Dariaus Vai\xc4\x8diulio ekipa\xc5\xbeas 2017-\xc5\xb3j\xc5\xb3 Dakaro ralyje u\xc5\xbe\xc4\x97m\xc4\x97 21-\xc4\x85 viet\xc4\x85 \xe2\x80\x93 tuo metu auk\xc5\xa1\xc4\x8diausi\xc4\x85 viet\xc4\x85 i\xc5\xa1 Pabaltijo lenktyninink\xc5\xb3 per vis\xc4\x85 Dakaro ralio istorij\xc4\x85._NEWLINE_2018 m. lenktyn\xc4\x97s vyko jubiliejin\xc4\xaf 40-\xc4\x85 kart\xc4\x85. \xc5\xa0\xc4\xaf kart\xc4\x85 jos driek\xc4\x97si Peru, Bolivijos ir Argentinos teritorijomis. A. Juknevi\xc4\x8diaus ekipa\xc5\xbeas \xc5\xa1iame Dakare pasiek\xc4\x97 nauj\xc4\x85 Lietuvos ir Baltijos \xc5\xa1ali\xc5\xb3 rekord\xc4\x85 fini\xc5\xa1uodamas 12 vietoje. V. \xc5\xbdala su S. Jurgel\xc4\x97nu pirm\xc4\x85 kart\xc4\x85 pasiek\xc4\x97 fini\xc5\xa1\xc4\x85 ir u\xc5\xbe\xc4\x97m\xc4\x97 18 viet\xc4\x85. B. Vanago ekipa\xc5\xbeui atiteko 30 vieta. Motociklininkas B. Bardauskas fini\xc5\xa1\xc4\x85 pasiek\xc4\x97 81 vietoje._NEWLINE_2019 m. baland\xc5\xbeio 15 d. var\xc5\xbeyb\xc5\xb3 organizatoriai patvirtino, kad nuo 2020 m. Dakaro ralis vyks Saudo Arabijoje.\n_START_SECTION_\nEtap\xc5\xb3 laim\xc4\x97tojai\n_START_PARAGRAPH_\nPajuodintai pa\xc5\xbeym\xc4\x97ti aktyv\xc5\xabs lenktynininkai, dar galintys pagerinti rezultatus (2015\xc2\xa0m.).\n_START_SECTION_\nDalyvi\xc5\xb3 kategorijos\n_START_PARAGRAPH_\nRalio dalyviai skirstomi pagal naudojamas transporto priemones \xc4\xaf 4 kategorijas\xc2\xa0\xe2\x80\x93 motocikl\xc5\xb3, automobili\xc5\xb3, sunkve\xc5\xbeimi\xc5\xb3 ir nuo 2009\xc2\xa0m. Dakaro ralio\xc2\xa0\xe2\x80\x93 keturra\xc4\x8di\xc5\xb3. \xc4\xaevair\xc5\xabs transporto priemoni\xc5\xb3 gamintojai dalyvauja Dakaro ralyje, nor\xc4\x97dami pareklamuoti savo transporto priemones kaip ilgaam\xc5\xbei\xc5\xa1kas, galin\xc4\x8dias \xc4\xafveikti \xc4\xafvairius kelius\xc2\xa0\xe2\x80\x93 tiesa, Dakaro raliui visos transporto priemon\xc4\x97s b\xc5\xabna patobulintos, kartais net pagaminamos specialiai \xc5\xa1ioms lenktyn\xc4\x97ms.\n_START_SECTION_\nMotociklai\n_START_PARAGRAPH_\nMotociklai dalinami \xc4\xaf dvi kategorijas: pirmai grupei priklauso maratono motociklai, kurie b\xc5\xabna beveik nepatobulinti, antr\xc4\x85 grup\xc4\x99 sudaro super motociklai\xc2\xa0\xe2\x80\x93 patobulinti motociklai. Nuo 2014 m. motocikl\xc5\xb3 varikli\xc5\xb3 t\xc5\xabris ribojamas iki 450 kub. cm. Jie gali tur\xc4\x97ti vien\xc4\x85 ar du cilindrus.\n_START_SECTION_\nAutomobiliai\n_START_PARAGRAPH_\nAutomobili\xc5\xb3 kategorij\xc4\x85 sudaro lengvesni nei 3500\xc2\xa0kg sveriantys automobiliai. Jie taip pat skirstomi \xc4\xaf tris grupes\xc2\xa0\xe2\x80\x93 T1, T2 ir atvir\xc4\x85. T1 kategorija skirta patobulintiems visureigiams, T2\xc2\xa0\xe2\x80\x93 kasdieniniams visureigiams, o atvira kategorija skirta kitiems automobiliams.\n_START_SECTION_\nSunkve\xc5\xbeimiai\n_START_PARAGRAPH_\nSunkve\xc5\xbeimi\xc5\xb3 klas\xc4\x97 skirta sunkesniems nei 3500\xc2\xa0kg automobiliams ir yra dalinama \xc4\xaf tris kategorijas\xc2\xa0\xe2\x80\x93 T4.1, T4.2 ir T4.3. Pirmoje grup\xc4\x97je dalyvauja serijiniai sunkve\xc5\xbeimiai, antrojoje\xc2\xa0\xe2\x80\x93 patobulinti, o tre\xc4\x8diojoje\xc2\xa0\xe2\x80\x93 techninio aptarnavimo sunkve\xc5\xbeimiai.\n_START_SECTION_\nKeturra\xc4\x8diai\n_START_PARAGRAPH_\nIki 2009\xc2\xa0m. \xc5\xa1i kategorija buvo kartu su motocikl\xc5\xb3, ta\xc4\x8diau po to atskirta. Kategorija dar skiriama \xc4\xaf dvi grupes\xc2\xa0\xe2\x80\x93 pirmoje grup\xc4\x97je dalyvauja dviej\xc5\xb3 rat\xc5\xb3 varomi su 750 kub. cm. varikliais, antroje\xc2\xa0\xe2\x80\x93 keturiais ratais varomi iki 900 kub. cm.\n_START_SECTION_\nTelevizija\n_START_PARAGRAPH_\nRalio reng\xc4\x97jai skelbiasi, jog j\xc5\xb3 parengtas 26 minu\xc4\x8di\xc5\xb3 trukm\xc4\x97s laidas apie dienos \xc4\xafvykius etape rodo per 190 \xc5\xa1ali\xc5\xb3. Dar apie 20-imt siun\xc4\x8dia televizijos komandas, kurios rengia autorines laidas._NEWLINE_Ral\xc4\xaf filmuoja iki 4 organizatori\xc5\xb3 sraigtasparni\xc5\xb3, grei\xc4\x8dio ruo\xc5\xbee budi dar apie \xc5\xa1e\xc5\xa1ios televizijos komandos. Dar trys visk\xc4\x85 filmuoja bivuake. Taip per dviej\xc5\xb3 savai\xc4\x8di\xc5\xb3 trukm\xc4\x97s maraton\xc4\x85 sukaupiama iki 1000 valand\xc5\xb3 trukm\xc4\x97s filmuotos med\xc5\xbeiagos._NEWLINE_2006\xc2\xa0m. buvo pristatytas televizijos dokumentinis filmas \xe2\x80\x9eRace to Dakar\xe2\x80\x9c, jame buvo sud\xc4\x97ti visi \xc4\xafsimintiniausi filmuoti Dakaro \xc4\xafvykiai iki 2006-\xc5\xb3j\xc5\xb3.'